**Crăciun românesc**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-anină țurțurii de calendar

Și ultima sa filă stă să cearnă

Omăt, când caii crivățului, iar,

Mușcă zăbala, nechezând a iarnă.

O fi zăpadă și prin alte țări,

La fel de rece și de…luminoasă,

Dar scârțâitul ei nu-i nicăieri

Cum este al omătului de-acasă.

Până și zurgălăii de la cai,

Și lemnul când, mușcat de ger, trosnește,

Sună la noi, pe-acest picior de plai,

Ca nicăieri în lume: românește!

Dar decât toate astea mai presus ,

Chiar steaua magilor, ce luminează

La sărbătoarea Pruncului Isus,

Tot românește ne îmbrățișează.

Căci chiar dacă Pruncul sărbătorit

Prin Naștere pământu-ntreg cuprinde,

Niciunde nu-i mai călduros primit

Ca-n țara ce grăiește prin colinde.

Veniți români acasă de Crăciun,

Acel „acasă” care se cunoaște

Prin „mai frumos”, „mai luminos”, „mai bun”,

Și toți să colindăm „Cristos se naște…”

Simion Felix Marțian